Groenewald (1993) o tšwela pele go bolela gore go kgatha tema ga bangwadi ba baruti dingwalong tša Sepedi go hlotše khuetšo kgolong ya theto ya Sepedi. O re mothopomogolo wa khuetšo ya sebjalebjale dingwalong tšeo ke mediro ya kereke ya mathomothomo.Moragonyana mothopo woo o akareditše le thuto ya barutwana ya ka sekolong: go bala direto tše di ngwadilwego ka maleme a mangwe,ka kudukudu Seisimane (ga ešita le Seafrikaanse). Ka mokgwa woo mothopo woo wa sebjalebjale o goletše pele. Le ge go le bjalo bohlokwa bjo bja kgolo ya theto ka tsela ya difela dingwalong tša Sepedi ga se ya šalwa morago le go gatelelwa ke basekaseki.
Go na le bangwadi bao dingwalong tša bona kgegeo e lego thekniki ya katlego. Bangwadi bao mo difeleng tša Sepedi ke ba go swana le boSerote. Serote o nepiša ditaba ka kgegeo; o tseba kgegeo. Go ya ka Richards (1961:250) kgegeo ‘… consists in the bringing in of the opposite, the complementary impulse’. Ka tsela yeo go ka thwe, go ya ka Cloete (1992:190), kgegeo e akaretša dilo tše ntši go feta temogo ya dipharologantšho le dipapišo tša dikganetšano, yona taba yeo e bolelwago ke Richards ka godimo. Ge a tiiša kgopolo yeo ya Cloete, Van Corp (1980:84) o no re:
Ke ka mokgwa woo go thwego Serote o kgonthiša tekatekano ya bophelo ka gobane o phošolla tša go se loke goba tše di lokilego ka tsela ya go tšweletša mathata a bophelo ka mokgwa wa go gegea batho/Bakriste, le gore, go ya pele, mathata ao a gegea lehu (ke go re ga le na karolo bophelong bjo bo sa tlago go ya ka fao Bakriste ba naganago/dumelagoka gona).
Ke ka fao go ka thwego ka kgegeo ye bjalo, Serote o kgonthiša tekatekano mo bophelong; ke go re go phošolla mediro ya go se loke/ye mebe go kgonthiša tše di lokilego ka go tšweletša mathata a bophelo (dibe) ka mokgwa wa thapelo ya boipobolo gomme mathata ao a gegea lehu ka gore ga le na maatla bophelong bja ka morago ga lehu.
Phala (1999:78) o re go ka thwe thekniki ke mokgwa woo o akaretšago wa go ngwala sengwalo. Ke mokgwa wa go amanya pharologantšho ya mongwalelo le dipharologantšho tše dingwe go tšwetša pele molaetša wa mongwadi. Ke ka lebaka leo pharologantšho ya mongwalelo e lemogegago fela ge monyakišiši, le ge e le yena mmadi, a šetšego a lemogile morero/moko wa ditaba.
Ge a hlaloša pharologantšho ya mongwalelo, Kerkhoff (1962:164) o tšweletša dikgopolokgolo tše nne tše di latelago ka tlase. Ge a hlaloša sebopego sa yona o fo re:
Bjale ge go tsinkelwa mongwalelo wa sefela se go yo hlokomelwa ditemana ka moka tša sefela ka go tsenelela. Kgetho ya sefela se e hlohleleditšwe ke ge e le ye e tlogo lebana le morero wa sefela, gape e lebane le kokwane ya thulano, ka gona e utolla khuduego ye e swanetšego ya mongwadi/moopedi wa sefela se.
Disenyi tše go fela.
Polelo ya methaladi ye mebedi ye ya ka godimo ya sefela, Serote o e phethagatša ka thekniki ye e itšego ya sekai (seswantšho). Go ka thwe mantšu a mararo a sefela ao a lebanego le thekniki ye ke kolobetšo, baruti le bophelo.
Serote o tšwela pele go diriša mantšu a mangwe, baruti go swantšha barongwa ba Modimo/Kriste (ke go re ga e sa le baruti ke barongwa ba Modimo) le bophelo go kaya ‘go sa felego’, e lego bophelo bja go se be le lehu.
Ka go realo, ka go opela ka tsela yeo, Serote o swantšha kolobetšo, baruti le bophelo gore e se hlwe e eba meetse, batho le mathata a batho, dilo tša go tsebega tša lefase le, eupša e be dilo tša lefase la ka morago ga lehu.
Serudu (1989) o hlaloša go ya pele gore tebelelo ke ge mongwadi, moanegi goba moanegwa a tšwelela e le motsebatšohle. Ka tsela yeo go ka thwe go gatelelwa gore tebelelo e lebane le ge ditaba di hlalošwa ka leihlo la mongwadi, molaodiši le ge e le moanegwa/baanegwa.
Godimo ga moo Serote o diriša lekgokasediri la se la mmolediši mo mathomong a mothaladi wo mongwe le wo mongwe wa temana ya mathomo ya sefela:
Ge go lekolwa thulaganyo ya ditiragalo tša sefela se, go lemogwa gore ga se ya mehleng – ke polelo ya kopelo/sefela/sereto. Taba yeo e bolela gore moopedi o dirišitše polelo ya thulaganyo ya metara, ge a rulaganya sefela seo. Ka go realo polelo yeo e lebane le mošito le lebelo la polelo ya gagwe.
Ka go realo basekaseki ba ba gatelela dintlha tšeo di lebanego le mošito, e lego:
Taba ye ya Richards e bohlokwa ka gobane bohlokwa bja yona bo lebane le dikgopolo tše pedi tše di latelago, e lego lebelo le khutšo.
Bokgole bjo bo lego gare ga sehloa sa 1 le sa 2 ka godimo, bo tlo lebana le motsotswana wa go kaaka tharonneng. Lebelo lona leo le no nepiša palo ya dinoko tše di bolelwago; ke go re, e lego ya gare ga dihloa tše pedi tšeo tša mošito. Ke ka lebaka leo, go ya ka Mojalefa (1993:149), lebelo e le ponagalo goba pharologantšho ya go hlaloša bokopana bja methalotheto, le ge e le lefoko.
Bjale go yo lekolwa ka fao lebelo le ka phethagatšwago mantšung. Taba yeo e bolela gore lebelo le laolwa ke botelele bja lentšu, go swana le ge go ka no tšewa mohlala wa mohuta woo mantšung (madiring) a go thewa godimo ga lekgokasediri a sefela sa ka godimo sa Serote a a latelago:
Ka ge go se mehlala ye mebotse sefeleng sa go rulaganywa ke Serote, go ka no rulaganywa polelo ya temana ya bohlano gore e nyalelane le tlhalošo ye ka tsela ye:
Ba ka se hloke selo. (dinoko tše šupa).
Lebelo la mothaladi wa mathomo ke la go ikgetha. Ka go realo khutšwana yeo ya yona e hlola gore lebelo le iketle mothalading wo.
Ge a iša pele Wales (1989:403) o bolela gore poeletšo e dirišwa go gatelela go tšweletša morero le maatlakgogedi. Ka go realo go ka thwe poeletšo e na le mešomo ye mebedi, e lego (1) go tšwetša pele moko wa ditaba le (2) go bonagatša maatlakgogedi/phišegelo gore mmadi a rate go balela sengwalo pele le pele.
Serote o no boeletša thaetlele, e lego ‘A re thabeng re rete’ ya sefela se mo mothalading wa mathomo wa temana ya mathomo. Ka go realo poeletšo yeo e dirišetšwa go gatelela go tšweletša (1) morero wa sefela, e lego lehu ga le na karolo bophelong bja ka morago ga lehu le gore (2) moopedi a fišegele go opelela sefela pele le pele ka ge poeletšo yeo e tsošološa maikutlo a tebalelo ya dibe tša gagwe.
Go lemogwa khutšo mothalading wo mongwe le wo mongwe wa temana ye ya sefela. Dikhutšo tšeo ga di lekane ka maatla. Dikhutšo tša mo mafelelong a methaladi ya mathomo go fihla ka wa boraro, di bopilwe ka dikhutšo tše nnyane tša tlhago tša go swaiwa ka leswao la (/) mola mothaladi wa mafelelo wona o na le khutšo ye kgolo ya go swaiwa ka (//).
Bangwadi ba ipolela gore ka bobona ga ba na ditswalle tša matlotlo tšeo di ka bego di ba hueditše ka fao e sego ka molao ge ba ngwala taodišwana ye.